কে হচ্ছেন ঝিনাইদহ পৌর আওয়ামী লীগের নতুন কান্ডারী? এ প্রশ্নকে ঘিরেই সবার আগ্রহ ১ মার্চের দিকে। সর্বশেষ পৌর আওয়ামী লীগের সম্মেলন অনুষ্ঠিত হয়েছিল ১৯৯৪ সালে। সে সময় ডা: আজিজুর রহমানকে সভাপতি ও এম এ সামাদকে সাধারণ সম্পাদক করে ৪৯ সদস্য বিশিষ্ট কমিটি গঠন করা হয়। বর্তমান কমিটির মধ্যে মারা গেছেন প্রায় ১০ জন। রাজনীতিতে অনুপস্থিত রয়েছেন আরও প্রায় ১০ জন। ৯৪ সাল থেকে এ পর্যন্ত জেলা আওয়ামী লীগের নেতৃত্ব কয়েকদফা পাল্টালেও কোন নেতৃত্ব পৌর আওয়ামী লীগের কমিটি গঠন করেন নি। ৯৪ সালে পৌর আওয়ামী লীগের কমিটি গঠন করার সময় জেলা আওয়ামী লীগের সভাপতি ছিলেন প্রয়াত এ্যাড. আইয়ুব হোসেন এবং সাধারণ সম্পাদক ছিলেন প্রয়াত মতিয়ার রহমান। ১৯৯৮ সালে আইয়ুব হোসেন সভাপতি ও আব্দুল হাই সাধারণ সম্পাদকের দ্বায়িত্ব পালন করেন। ২০০২ সালে জেলা আওয়ামী লীগের আহবায়ক কমিটি গঠন করা হয়। কমিটিতে মো: আব্দুল হাই এমপিকে আহবায়ক ও শফিকুল ইসলাম অপুকে যুগ্ম আহবায়ক করা হয়। ২০০৫ সালে সম্মেলনের মাধ্যমে মো: আব্দুল হাই এমপিকে সভাপতি ও এ্যাড. আজিজুর রহমানকে সাধারণ সম্পাদক করে জেলা আওয়ামী লীগের কমিটি গঠন করা হয়। ২০১৬ সালে মো: আব্দুল হাই এমপিকে সভাপতি ও সাইদুল করিম মিন্টুকে সাধারণ সম্পাদক জেলা আওয়ামী লীগের ত্রি-বার্ষিক কমিটি গঠন করা হয়। ১৯৯৪ সাল থেকে ২০১৬ সাল পর্যন্ত জেলা আওয়ামী লীগের কোন নেতৃত্বই পৌর আওয়ামী লীগের সম্মেলন নিয়ে ভাবেন নি।